《送苏季真赴湖北宪司属官》
宋代·韩元吉

忆昔闻君未相识，春雨系船吴市侧。
逆风白浪不成行，坐听亲朋谈历历。
岂意飘零晚相见，俱捧江东从事檄。
拙鸠未省厌榆枌，威凤谁令安枳棘。
今年喜君若有遇，去我还为远行役。
一樽忍话故园事，童穉吁嗟发今白。
君家声名塞宇宙，翰墨纵横富奇策。
未容世职践明光，聊佐輶车司郡国。
衡山洞庭忽在眼，禹牒黄车有遗迹。
诗成不用吊灵均，为访桃花招隐客。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。